นายกรัฐมนตรี พอใจจุดความร้อนภาคเหนือลดลง แต่กำชับเดินหน้าต่อเนื่อง พร้อมตั้งเป้าร่วมมือกับประเทศเพื่อนบ้าน สร้างต้นแบบแก้ปัญหาที่ยั่งยืน
พลโท วีรชน สุคนธปฏิภาค รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรี ได้รับรายงานจากกระทรวงมหาดไทยว่า จังหวัดภาคเหนือที่ประสบปัญหาหมอกควันไฟป่าได้ปรับแผนแก้ไขปัญหาตามที่นายกรัฐมนตรีได้สั่งการเมื่อวันอังคารที่ผ่านมา โดยพบว่าการทำงานมีประสิทธิภาพมากขึ้น สามารถลดปริมาณจุดความร้อนหรือ Hot spot ในพื้นที่ 9 จังหวัดลงอย่างเห็นได้ชัดจาก 1,969 จุด เมื่อวันที่ 2 เม.ย. เหลือ 275 จุดในวันนี้ (4 เม.ย.)        นายกรัฐมนตรี ได้เน้นย้ำว่าแม้จุดความร้อนจะลดลงบ้างแล้ว แต่ยังคงต้องพยายามกันต่อไป โดยขอขอบคุณกองทัพ ผู้ว่าราชการจังหวัด กำนัน ผู้ใหญ่บ้าน ผู้นำท้องถิ่น และอาสาสมัครจิตอาสาทุกคน ที่ช่วยระดมกำลังกันทำงาน เพื่อลดอันตรายต่อสุขภาพของประชาชน ในส่วนของประเทศเพื่อนบ้านขณะนี้กระทรวงการต่างประเทศและกระทรวงมหาดไทยกำลังเร่งประสานงานกันอย่างใกล้ชิด หากทำสำเร็จก็จะเป็นต้นแบบการแก้ไขปัญหาของอาเซียนอย่างยั่งยืนต่อไป        สำหรับภาพรวมของการดำเนินงานนั้น กองทัพภาคที่ 3 ได้ร่วมกับผู้ว่าราชการจังหวัดในพื้นที่ ติดตามข้อมูลจากภาพถ่ายดาวเทียมเพื่อให้เห็นจุดความร้อน และกำหนดเขตพื้นที่เสี่ยง 3 ลักษณะ คือ พื้นที่เมือง พื้นที่การเกษตร และพื้นที่ป่า แบ่งเป็น 185 ตำบล 9 จังหวัด โดยให้แต่ละอำเภอสนธิกำลังทุกฝ่ายทั้งพลเรือน ตำรวจ ทหาร ออกปฏิบัติการดับไฟป่า ขณะเดียวกันทุกจังหวัดได้ประกาศห้ามเข้าพื้นที่ป่าเพื่อหาของป่าและล่าสัตว์ ทั้งเขตรักษาพันธุ์สัตว์ป่า เขตป่าสงวนแห่งชาติ และเขตป่าไม้ หากผู้ใดฝ่าฝืนจะถูกดำเนินการตามกฎหมาย